PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/FV/3/1/002	Bratislava 4. 1. 2005 

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona        č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Skanska SK a. s. so sídlom Krajná 29, 821 04 Bratislava, IČO: 35 897 899 zastúpeným Mgr. Janou Moravčíkovou, advokátkou Advokátskej kancelárie ČECHOVÁ RAKOVSKÝ, Hurbanovo nám 5, 811 03 Bratislava vo veci koncentrácie podnikateľov Skanska SK a. s. so sídlom Krajná 29, 821 04 Bratislava, IČO: 35 897 899 a KLIMAVEX a. s. so sídlom Alejová 2, 040 11 Košice, IČO: 36 174 980 a podľa zákona č. 71/1967 Zb.     o správnom konaní (správny poriadok) v znení neskorších predpisov 

                                                   rozhodol

podľa § 22 ods. 1 písm. d) v spojení s § 12 ods. 1 zákona č. 136/2001 Z. z.          o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.           o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva  v získaní priamej kontroly podnikateľa Skanska SK a. s. so sídlom Krajná 29,        821 04 Bratislava, IČO: 35 897 899 nad podnikom podnikateľa KLIMAVEX a. s. so sídlom Alejová 2, 040 11 Košice, IČO: 36 174 980 na základe Zmluvy o kúpe akcií uzatvorenej dňa 29. 10. 2004 medzi                                                  ako predávajúcimi a Skanska SK a. s.  so sídlom Krajná 29, 821 04 Bratislava, IČO:       35 897 899 ako kupujúcim. 

Odôvodnenie:

	Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 15. 11. 2004 doručené oznámenie koncentrácie zaevidované pod číslom 5904/2004, v ktorom podnikateľ Skanska SK a. s. so sídlom Krajná 29, 821 04 Bratislava, IČO: 35 897 899 (ďalej len „Skanska SK a. s.“)  v konaní zastúpený Mgr. Janou Moravčíkovou, advokátkou Advokátskej kancelárie ČECHOVÁ RAKOVSKÝ, Hurbanovo nám 5, 811 03 Bratislava (ďalej len „právny zástupca“) oznamuje koncentráciu podľa § 10 ods. 9 zákona č. 136/2001 Z. z.        o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej kontroly podnikateľa Skanska SK a. s. nad podnikom podnikateľa KLIMAVEX a. s. so sídlom Alejová 2, 040 11 Košice, IČO: 36 174 980 (ďalej len „KLIMAVEX a. s.“) odkúpením 100 % akcií
spoločnosti KLIMAVEX a. s., na základe Zmluvy o kúpe akcií uzatvorenej dňa        29. 10. 2004 medzi [...]* ako predávajúcimi a Skanska SK a. s. ako kupujúcim (ďalej len „Zmluva“).

Na základe predmetného oznámenia začalo dňa 15. 11. 2004 podľa     § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie     vo veci koncentrácie podnikateľov Skanska SK a. s. a KLIMAVEX a. s., o čom úrad listom číslo 6034/PMÚ SR/2004 zo dňa 22. 11. 2004 informoval prostredníctvom právneho zástupcu oznamovateľa koncentrácie.

Pretože oznámenie koncentrácie neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad predmetným listom zo dňa 22. 11. 2004 súčasne vyzval oznamovateľa na jeho doplnenie a upozornil na znenie  § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

Požadované podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným pod číslom 6167/2004 dňa 26. 11. 2004, na základe čoho podľa § 11 zákona začala dňa 29. 11. 2004 plynúť lehota 60 pracovných dní na vydanie rozhodnutia o koncentrácii. Uvedená skutočnosť bola oznámená listom úradu č. 6415/PMÚ SR/2004 zo dňa 8. 12. 2004 právnemu zástupcovi účastníka správneho konania.

_______________________________________________________________
[...]* Mená predávajúcich úrad vzhľadom na dôvernosť informácií v rozhodnutí neuvádza.
Správny poplatok vo výške 100 000 Sk bol prevedený na účet Protimonopolného úradu Slovenskej republiky dňa 16. 11. 2004.

1. Forma koncentrácie
  
Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Dňa 29. 10. 2004 podnikateľ Skanska SK a. s. uzatvoril Zmluvu, na základe ktorej po splnení v nej uvedených odkladacích podmienok nadobudne    akcie, predstavujúce 100 %-ný podiel na základnom imaní spoločnosti KLIMAVEX a. s.
Vzhľadom na znenie platných stanov spoločnosti KLIMAVEX a. s.         v nadväznosti na podiel na základnom imaní, ktorý spoločnosť Skanska SK   a. s. získa, úrad zistil, že podnikateľ Skanska SK a. s. na základe predmetnej Zmluvy získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa KLIMAVEX a. s., a tým získa možnosť vykonávať rozhodujúci vplyv na činnosť podniku podnikateľa KLIMAVEX a. s. 

K uvedenému zisteniu úrad dospel na základe ním vyžiadaného doplnenia oznámenia koncentrácie zaevidovaného dňa 26. 11. 2004 pod č. 6161/2004,             v ktorom oznamovateľ koncentrácie potvrdzuje, že v danom prípade sa nejedná        o nepriamu kontrolu nad podnikom podnikateľa KLIMAVEX a. s. spoločnosťou Skanska CZ a. s.,  pretože spoločnosť Skanska SK a. s. bude nielen formálne, ale  aj fakticky rozhodovať o záležitostiach spoločnosti KLIMAVEX a. s., vrátane strategických rozhodnutí (obchodný plán, investície a pod.). 
V predmetnom doplnení sa ďalej uvádza, že spoločnosť Skanska SK a. s. nebola založená len ako holdingová spoločnosť za účelom držania podielov              v slovenských spoločnostiach skupiny pre spoločnosť Skanska CZ a. s., ale              s dlhodobým výhľadom za účelom sústredenia a samostatného riadenia činností skupiny Skanska na území Slovenskej republiky.  

Vychádzajúc z uvedeného úrad dospel k záveru, že na základe Zmluvy došlo k získaniu priamej kontroly podnikateľa Skanska SK a. s. nad podnikom podnikateľa KLIMAVEX a. s., a teda ku koncentrácii podľa § 9 ods. 1 písm. b) v spojení s § 9 ods. 4 písm. b) zákona.

2. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Skanska SK    a. s. Účastníkmi posudzovanej koncentrácie sú podnikatelia Skanska SK a. s., ako podnikateľ, ktorý získa kontrolu nad podnikom podnikateľa KLIMAVEX a. s., ako aj podnikateľ KLIMAVEX a. s., nad ktorým je kontrola získaná.

Spoločnosť Skanska SK a. s. bola založená zakladateľskou listinou zo dňa 29. 07. 2004 spísanou vo forme notárskej zápisnice N 185/2001, Nz 61363/2004      v zmysle § 154 - 220a zákona č. 513/91 Zb. Obchodný zákonník v znení neskorších predpisov a následne dňa 24. 8. 2004 zapísaná do Obchodného registra Okresného súdu Bratislava I Oddiel: Sa, Vložka číslo: 3404/B. Jediným akcionárom Skanska   SK a. s. je spoločnosť Skanska CZ a. s., Česká republika a je nepriamo  kontrolovaná jediným akcionárom svojej materskej spoločnosti Skanska Kraft AB, Švédske kráľovstvo.
Spoločnosť Skanska SK a. s. bola založená za účelom sústredenia                 a samostatného riadenia činností skupiny Skanska na území Slovenskej republiky. Doteraz na území Slovenskej republiky pôsobila v oblasti stavebnej činnosti spoločnosť  Skanska CZ a. s. prostredníctvom:
- organizačnej zložky Skanska CZ a. s. - organizačná zložka v Skalici,
- 100 %-nej dcérskej spoločnosti Skanska Development SK s.r.o., Bratislava a 
- 100 %-nej dcérskej spoločnosti Skanska DS a. s., Prostějov, ktorá na Slovensku   pôsobí prostredníctvom svojej:
- organizačnej zložky Skanska DS a. s. - organizačná zložka Slovensko so sídlom        v Bratislave,
- 100 %-nej dcérskej spoločnosti Skanska DSS s.r.o. so sídlom v Bratislave,
- 99,6 %-nej dcérskej spoločnosti BANSKÉ STAVBY, a. s. so sídlom v Prievidzi a
- 100 %-nej dcérskej spoločnosti Skanska ŽS a. s. so sídlom v Prahe, ktorá má svoju organizačnú zložku Skanska ŽS a. s. - organizačná zložka Slovensko so sídlom      v Bratislave.
Hlavným predmetom činnosti Skanska CZ a. s. - organizačná zložka je uskutočňovanie pozemných stavieb a ich zmien, stavebných úprav a udržiavacích prác so zameraním na realizáciu občianskej a priemyselnej výstavby.
Hlavným predmetom činnosti Skanska ŽS a. s. - organizačná zložka Slovensko je uskutočňovanie inžinierskych stavieb a ich zmien, stavebných úprav     a udržiavacích prác so zameraním na realizáciu dopravných stavieb (najmä v oblasti železničných komunikácií.
Hlavným predmetom činnosti Skanska Development SK s.r.o. je uskutočňovanie stavieb a ich zmien, sprostredkovanie predaja, prenájmu a kúpy nehnuteľností, obstarávanie služieb spojených so správou bytového a nebytového fondu so zameraním na rezidenčný development.
Hlavný predmet činnosti BANSKÉ STAVBY, a. s. je výstavba, rekonštrukcia    a oprava tunelov a štôlní všetkého druhu, podzemné stavby môžu doplňovať dopravné a železničné stavby.
Hlavným predmetom činnosti Skanska DSS s.r.o. je uskutočňovanie dopravných stavieb a ich zmien so zameraním na realizáciu dopravných stavieb všetkých druhov.
Hlavným predmetom činnosti Skanska DS a. s. - organizačná zložka Slovensko je uskutočňovanie stavieb a ich zmien so zameraním na realizáciu dopravných stavieb (najmä v oblasti cestných komunikácií).
 
Vzhľadom na uvedené úrad dospel k záveru, že spoločnosť Skanska  SK a. s. je podnikateľom podľa § 3 ods. 2 zákona, a teda zákon sa na Skanska SK a. s. podľa  § 2 ods. 1 písm. a) zákona vzťahuje.

Spoločnosť KLIMAVEX a. s. bola založená rozhodnutím zakladateľov vo forme notárskej zápisnice N 104/97, NZ 98/97 napísanej dňa 20. 5. 1997 v Košiciach podľa zákona č. 513/91 Zb. Obchodný zákonník v znení neskorších predpisov          a následne dňa 1. 7. 1997 zapísaná do Obchodného registra Okresného súdu Košice I Oddiel: Sa, Vložka číslo: 881/V. Spoločnosť KLIMAVEX a. s. je kontrolovaná dvoma akcionármi, ktorými sú [...]*. Kontroluje jedinú dcérsku spoločnosť KLIMAVEX spol. s r.o. so sídlom v Českej republike, v ktorej má 100 % majetkovú účasť.            V Slovenskej republike nemá žiadnu dcérsku spoločnosť. 
K predmetu činnosti spoločnosti KLIMAVEX a. s. patrí predovšetkým dodávka, montáž, predaj, servis a opravy vzduchotechnických a klimatizačných zariadení, ako aj dodávka, montáž, servis a opravy odprašovacích technologických celkov.  
KLIMAVEX a. s. ním predávané tovary dováža z Francúzska, Talianska, Dánska a Číny a predáva ich odberateľom nasledovných kategórií: investori, predajcovia, predajcovia s vlastnou distribučnou sieťou (napr. Kerimax, Hagard Hall). Distribúciu dodávaného tovaru zabezpečuje sama, vrátane svojich pobočiek              v Bratislave a Trenčíne. 

Vzhľadom na uvedené úrad dospel k záveru, že spoločnosť KLIMAVEX a. s. je podnikateľom podľa § 3 ods. 2 zákona, a teda zákon sa na KLIMAVEX a. s. podľa  § 2 ods. 1 písm. a) zákona vzťahuje.

3. Koncentrácia podliehajúca kontrole úradu

	Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej             1 200 000 000 Sk a aspoň dvaja účastníci koncentrácie dosiahli               v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie. 

	Na základe predložených podkladov úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2003 bol 603 612 089 885 Sk, obrat Skanska SK a. s. v Slovenskej republike bol 1 252 959 000 Sk        a KLIMAVEX a. s. v Slovenskej republike v tomto období dosiahol obrat     431 554 206 Sk. Z uvedeného vyplýva, že predmetná koncentrácia podlieha kontrole úradu podľa § 10 zákona. 

Ďalej úrad posudzoval, či podnikateľ Skanska SK a. s. postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t. j. 29. 10. 2004, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ Skanska SK a. s. neporušil vyššie uvedenú povinnosť.

4. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb       z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.    

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až 5 zákona, hlavných činností a aktivít vykonávaných účastníkmi koncentrácie a s nimi prepojenými podnikateľmi, ktoré sú podrobne popísané v časti 2 - Účastníci konania a koncentrácie tohto rozhodnutia. Pri vymedzení relevantných trhov na ktorých pôsobí skupina Skanska úrad súčasne vychádzal aj z vymedzenia relevantných trhov stavebníctva, ku ktorému dospel vo svojom rozhodnutí č. 2004/ZK/3/1/16 zo dňa 6. 2. 2004. V rámci posúdenia sa zameral na také relevantné trhy, na ktorých sa môžu prejaviť účinky koncentrácie v rámci Slovenskej republiky. 

Vzhľadom na činnosti, ktoré vykonávajú spoločnosti skupiny Skanska na trhu poskytovania stavebných služieb, úrad vymedzil z tovarového hľadiska nasledovné relevantné trhy:

1. relevantný trh poskytovania stavebných služieb výstavby budov pre priemysel a služby a
2. relevantný trh poskytovania stavebných služieb výstavby dopravnej infraštruktúry.

	S ohľadom na pôsobenie účastníka koncentrácie KLIMAVEX a. s. úrad      z tovarového hľadiska vymedzil nasledovné relevantné trhy:

3. relevantný trh dodávky, montáže, servisu a opravy vzduchotechnických                      a klimatizačných zariadení a
4. relevantný trh dodávky, montáže, servisu a opravy odprašovacích technologických celkov.

	Pri vymedzení relevantného trhu uvedeného pod bodom 3. úrad bral   do úvahy predovšetkým hľadisko funkcie a účelu použitia vzduchotechnických             a klimatizačných zariadení, pričom vychádzal z nasledovných skutočností:
- Úlohou vzduchotechnických zariadení je zabezpečiť potrebnú výmenu vzduchu v priestore - typickým zariadením sú ventilátory.
- Úlohou klimatizačných zariadení je upraviť podľa požiadaviek charakteristické parametre vzduchu, jeho teplotu, vlhkosť, čistotu a ďalšie vlastnosti - typickým zariadením sú klimatizačné zariadenia, ale aj odvlhčovače, zvlhčovače, práčky vzduchu, ktoré upravujú vzduch cirkulujúci cez ich komponenty.
-  Veľmi často však ide o kombinované  zariadenia, ktoré nie je možné jednoznačne zaradiť do skupiny klimatizácií, resp. vzduchotechniky, pretože plnia všetky spomínané funkcie - typickým zariadením je vzduchotechnická jednotka, zabezpečujúca požadovanú výmenu vzduchu  a zároveň aj úpravu jeho parametrov.
	Pokiaľ ide o zahrnutie dodávky, montáže, servisu a opravy do jedného relevantného trhu, úrad vychádzal zo skutočnosti, že vzduchotechnické         a klimatizačné zariadenia sú druhom stavebných technológií, ktorý si vyžaduje jednak odbornú montáž, poskytovanie záručného servisu a následne priebežnú odbornú údržbu, prípadne výmenu jednotlivých komponentov, čo môže efektívne zabezpečiť pôvodný dodávateľ technológie, ktorý všetky tieto činnosti spolu s dodávkou ponúka a realizuje. 

	Vzhľadom na uvedené sa úrad stotožnil s názorom účastníka konania   a pristúpil k vymedzeniu relevantného trhu tak, ako je uvedený v bode 3.   

	Odprašovacie technologické celky sú environmentálne zariadenia pre ťažký a spracovateľský priemysel. Ide o zariadenia, ktoré sa projektujú          a realizujú pre každého odberateľa samostatne, na základe špecifických požiadaviek, prípadne na základe projektu predloženého objednávateľom. Odprašovacie celky sú odoberané pri renovácii a modernizácii výrobných zariadení, aby tieto spĺňali zvyšujúce sa požiadavky na ochranu životného prostredia, ako aj pri inštalácii nových zariadení. Sú súčasťou procesov alebo príslušenstvom zariadení pri nasledovných činnostiach alebo v nasledovných oblastiach: výroba tepelnej a elektrickej energie, výroba stavebných hmôt      a magnezitu, sklársky, chemický a papierenský priemysel, spaľovanie dreveného odpadu a spaľovanie tuhých odpadov.
	Odprašovacie zariadenia možno rozdeliť na látkové filtre, ktoré sú určené na suché odlučovanie tuhých častíc zo znečisteného vzduchu alebo plynu odsávaného zo zdrojov prašnosti a elektrické odlučovače, ktoré sú vhodné na odlučovanie tuhých prímesí z odpadových a technologických plynov. Napriek skutočnosti, že uvedené zariadenia sú založené na rozdielnych princípoch odlučovania, slúžia tomu istému účelu a preto úrad aj vzhľadom na skutočnosti uvedené nižšie, z pohľadu potreby posúdenia predmetnej koncentrácie sa nezaoberal užším vymedzením relevantného trhu uvedeného v bode 4.     

	Pri vymedzení priestorového relevantného trhu vo vzťahu k vyššie uvedeným tovarovým relevantným trhom úrad vychádzal z podkladov             a informácií predložených účastníkom konania, podľa ktorých tak účastníci koncentrácie, ako aj ich konkurenti pôsobiaci na príslušných relevantných trhoch, pôsobia na území celej Slovenskej republiky.     
	Preto priestorový relevantný trh vo vzťahu k tovarovým relevantným trhom uvedeným pod bodmi 1 až 4 úrad vymedzil územím celej Slovenskej republiky, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Z vyššie uvedených skutočností úrad zistil, že aktivity účastníkov koncentrácie sa na žiadnom z vyššie vymedzených relevantných trhoch neprekrývajú. Z predložených podkladov však súčasne vyplýva, že predmetnou koncentráciou dôjde k ovplyvneniu relevantného trhu poskytovania stavebných služieb výstavby budov pre priemysel a služby, pre ktorý je relevantný trh dodávky, montáže, servisu a opráv klimatizačných       a vzduchotechnických zariadení (ďalej len „KVZ“) trhom dodávok, na ktorom pôsobí KLIMAVEX a. s.

Vzhľadom na túto skutočnosť sa úrad ďalej podrobne relevantnými trhmi poskytovania stavebných služieb výstavby dopravnej infraštruktúry        a dodávky, montáže, servisu a opravy odprašovacích technologických celkov                   nezaoberal a zameral sa na skúmanie možných dopadov koncentrácie         na relevantný trh poskytovania stavebných služieb výstavby budov pre priemysel a služby a relevantný trh KVZ. 

Analýzou predložených podkladov a informácií úrad zistil nasledovné skutočnosti:

Na relevantnom trhu poskytovania stavebných služieb výstavby budov pre priemysel a služby v Slovenskej republike pôsobí množstvo stavebných spoločností, z ktorých podľa odborného odhadu oznamovateľa koncentrácie najväčším konkurentom spoločností skupiny Skanska sú spoločnosť ZIPP Bratislava s trhovým podielom približne 14 % a spoločnosť Invest In., a. s.       s trhovým podielom približne 5 %. Za týmito spoločnosťami nasleduje niekoľko spoločností s trhovým podielom v rozmedzí 1 % až 5 %, medzi ktorých možno zaradiť aj spoločnosti skupiny Skanska (Skanska CZ a. s. - organizačná zložka a Banské stavby a. s.) a viacero spoločností s menším podielom ako 1 %.

Pokiaľ sa jedná o relevantný trh KVZ, vzhľadom na skutočnosť, že nie sú k dispozícii žiadne relevantné údaje z ktorých by bolo možné presne určiť trhové podiely spoločností pôsobiacich na tomto relevantnom trhu, účastník konania pri svojom odbornom odhade vychádzal z odhadu celkovej veľkosti trhu, ktorý je podľa KLIMAVEX a. s. 3 až 5 miliárd Sk. 

Vychádzajúc z uvedeného odhadu celkovej veľkosti trhu KVZ a tržieb KLIMAVEX a. s., bol trhový podiel účastníka koncentrácie KLIMAVEX a. s. na danom relevantnom trhu v predchádzajúcich troch rokoch nasledovný:
-  v roku 2001 - 4,8 % až 8,1 %,
-  v roku 2002 - 4,8 % až 8,0 % a
-  v roku 2003 - 5,4 % až 9,0 %.
	Okrem KLIMAVEX a. s. na relevantnom trhu KVZ pôsobí viacero konkurentov, ktorí dosahujú približne rovnaký trhový podiel a spolu ovládajú až dve tretiny trhu. Zvyšný podiel na trhu zastupuje veľký počet konkurentov              s nízkymi trhovými podielmi. Z uvedeného vyplýva, že žiaden z účastníkov pôsobiacich na predmetnom relevantnom trhu nedosahuje trhový podiel vyšší ako 25 %. K hlavným konkurentom KLIMAVEX a. s. patria napríklad ABC KLIMA s.r.o.,  CARRIER Transicold Slovakia, s.r.o., CWA spol. s r.o., Diakin Aircond. CE Slovakia, Elektroservis VN a VVN a. s., FIVING s.r.o., GEA Klimatizácia s.r.o, KLIMA KONZULT s.r.o. a ďalší.

	Vychádzajúc z už uvedeného odhadu celkovej veľkosti relevantného trhu KVZ (3 - 5 miliárd Sk), mali spoločnosti skupiny Skanska na Slovensku za posledné tri roky nasledovný podiel na odbere týchto zariadení:
-  v roku 2001 - 0,25 % až 0.42 %,
-  v roku 2002 - 0,51 % až 0,85 % a 
-  v roku 2003 - 0,08 % až 0,13 %.
Uvedené podiely boli dosiahnuté v roku 2001 odoberaním od 15 dodávateľov, v roku 2002 od 35 dodávateľov a v roku 2003 to boli odbery od 19 dodávateľov, pričom rozhodujúcim kritériom pri výbere dodávateľa bola predovšetkým cenová ponuka, bez viazanosti na určitého dodávateľa.

	Na základe uvedeného možno konštatovať, že relevantné trhy poskytovania stavebných služieb výstavby budov pre priemysel a služby        a KVZ sa vyznačujú konkurenčným prostredím, na ktorých pôsobí veľký počet podnikateľských subjektov, z ktorých žiadny nedosahuje trhový podiel 25 %. Ani po uskutočnení posudzovanej koncentrácie nedôjde na predmetných relevantných trhoch k štrukturálnym zmenám, nakoľko v danom prípade nedochádza k zníženiu počtu súťažiteľov.
	Stavebné spoločnosti pôsobiace na relevantnom trhu poskytovania stavebných služieb výstavby budov pre priemysel a služby budú mať naďalej možnosť vyberať si z veľkého počtu podnikateľských subjektov pôsobiacich na relevantnom trhu KVZ. Túto možnosť výberu budú mať aj za predpokladu, že by spoločnosti skupiny Skanska po koncentrácii pokrývali svoju celkovú potrebu dodávok KVZ od KLIMAVEX a. s. Vyplýva to zo skutočnosti, že celkový objem dodávok KVZ odoberaný spoločnosťami skupiny Skanska, predstavujúci necelé 1 %, je niekoľkonásobne nižší, ako je odhadovaný trhový podiel spoločnosti KLIMAVEX a. s. (5,4% - 9,0%) na relevantnom trhu KVZ. 

	Z analýzy predložených podkladov úrad zistil, že relevantný trh KVZ    je trhom s rastúcim dopytom, čo je spôsobené tým, že klimatizačné                a vzduchotechnické zariadenia sú dodávané do čoraz väčšieho počtu novostavieb, a tiež sú dodatočne inštalované do už postavených budov, a to nielen z dôvodu užívateľského pohodlia ale aj v súvislosti s bezpečnosťou objektov a prevádzok a ochranou zdravia pri práci.

	Ako uvádza účastník konania v oznámení koncentrácie za posledných päť rokov nedošlo k vstupu významného podnikateľa a taktiež nie je známy ani pravdepodobný vstup významného podnikateľa na predmetný relevantný trh. Na relevantnom trhu KVZ však, ako už bolo uvedené vyššie, pôsobí minimálne dvadsať dobre zavedených spoločností, prostredníctvom ktorých sú na trhu Slovenskej republiky prítomné všetky rozhodujúce celosvetovo rozšírené značky. 

Úrad nezistil žiadne významné právne alebo regulačné bariéry vstupu na relevantný trh KVZ, ani obmedzenia tvorené existenciou patentov, know-how, alebo inými právami duševného vlastníctva.       

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že            s koncentráciou podľa § 9 ods. 6 súhlasí, ak je koncentrácia v súlade             s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.  

	Na základe zistených skutočností uvedených vyššie, úrad dospel          k záveru, že predmetnou koncentráciou nedôjde k významným zmenám na relevantnom trhu poskytovania stavebných služieb výstavby budov pre priemysel a služby a ani na relevantnom trhu KVZ a teda koncentrácia nevytvára ani neposilňuje dominantné postavenie podnikateľa Skanska SK   a. s. a KLIMAVEX a. s. na vyššie vymedzených relevantných trhoch, ktorého dôsledkom sú významné prekážky efektívnej súťaže na relevantnom trhu.  

Podľa § 12 ods. 8 zákona rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.

Podľa § 33 zákona úrad vyzval listom č.6472/PMÚ SR/2004 zo dňa           10. 12. 2004 prostredníctvom právneho zástupcu účastníka konania Skanska   a. s., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa prostredníctvom svojho právneho zástupcu vyjadril listom zaevidovaným úradom dňa 22. 12. 2004 pod číslom 6713/2004,           v ktorom uviedol niektoré námietky, ktoré úrad akceptoval a premietol do rozhodnutia. 

Úrad berúc do úvahy všetky uvedené skutočnosti, vychádzajúc             z citovaných ustanovení zákona pri posudzovaní predmetnej koncentrácie  rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava,    v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                       Ing. Emília Babiaková 
                                                                         hlavný štátny radca
                                                             splnomocnenkyňa pre koncentrácie

Rozhodnutie sa doručuje:

Mgr. Jana Moravčíková 
advokátka 
Advokátska kancelária
ČECHOVÁ RAKOVSKÝ
Hurbanovo nám. 5
811 03 Bratislava